Årsaken er at kommunen har avsatt minimalt med penger til å kosting og rydding av gater og plasser.
Denne uken vedtok politikerne knallharde innsparinger på driftsbudsjettet i teknisk sektor.
Knappe ni millioner kroner er totalt avsatt til vedlikehold av det kommunale vegnettet. I denne potten inngår også kosting og rydding av gater og plasser, kantslått og skogrydding langs vegene, sluktømming, reasfaltering og lapping av vegdekker.
Når utgifter til administrasjon, lønn og faste kostnader er trukket fra, er det igjen kun 2,9 millioner kroner til kjøp av materiell, tjenester og maskinleie.
Det er bare omtrent halvparten så mye som trengs for å kunne opprettholde samme vedlikeholdsstandard som i år 2000, som også var et trangt økonomisk år for kommunen.
- Til tider vil det i år bli mer synlig rusk og rot i bygatene, bekrefter sektorsjef Knut Bang.
Han mener det er veldig få som får med seg det arbeidet som vanligvis blir utført nattetider av kommunens renholdsmannskaper. Spesielt i helgene er kostebiler og mannskaper ute for å gjøre byens gater og plasser rene og ryddige til neste dag.
Nå varsler teknisk sektor at dette arbeidet vil bli utført mindre hyppig enn før.
Sektorsjefen oppfordrer nå publikum til i større grad å bruke søppeldunkene som kommunen har plassert rundt om kring i byen.
- Dessuten skulle vi ønske at spesielt byens gatekjøkken tok et større ansvar for å rydde opp søppel som kundene legger fra seg.
Kommunens vegvedlikehold har i flere år delvis blitt finansiert med ekstrabevilgninger og driftsfond, for å bøte på i utgangspunktet altfor lave driftsrammer. Men allerede i 1999 var fondene oppbrukt. Og i 2000 ble driftsramma ikke økt tilstrekkelig til å kompensere for bortfallet av fondsmidler.
- Og når budsjettramma for i år er blitt redusert ytterligere, er situasjonen for vegvedlikeholdet nå blitt meget prekær, mener sektorsjef Bang.